Gymnázium Antona Bernoláka (Senec, Lichnerova 69)

Gymnázium Antona Bernoláka je osemročné a štvorročné štátne gymnázium so všeobecným zameraním sídliace v Senci. Založené bolo v roku 1949 a v súčasnosti ho navštevuje okolo 300 žiakov. Škola je členom ACES (Academy of Central European Schools) a pravidelne sa zapája do rôznych projektov a súťaží.
História.
Začiatky.
Prvé snahy o založenia gymnázia v Senci sa objavili už v roku 1946 pre narastajúci záujem o štúdium na strednej škole a pre nedostatok miesta na školách v Bratislave, Trnave a Galante pre žiakov z okolitých obcí. Povereníctvo školstva, vied a umení v Bratislave (PŠVU) preto začalo robiť preventívne opatrenia. Dňa 20. júla 1949 nariadilo Krajskému národnému výboru (KNV) v Bratislave, referátu pre školstvo, osvetu a telesnú výchovu premiestniť žiakov kvinty a sexty bratislavských gymnázií, ktorých rodičia nemali trvalé bydlisko na katastrálnom území Bratislavy (smerom k Sencu) a tiež žiakov gymnázií v Trnave a Galante do Senca.
Tiež nariadilo riaditeľstvám všetkých gymnázií v Bratislave, Trnave a Galante, aby do 15. augusta 1949 predložili Krajskému národnému výboru, referátu pre školstvo presný zoznam všetkých žiakov 5. a 6. ročníka, ktorých rodičia bývajú trvale v mieste s možnosťou denného dochádzania do Senca. Toto rozhodnutie PŠVU dalo tiež na vedomie vtedajšiemu Mestskému národnému výboru a Okresnému národnému výboru Senec s tým, že podrobnosti určí Krajský národný výbor, vrátane konania dodatočného zápisu do 5. a 6. ročníka v Senci.
Počet prijatých bol limitovaný priestorovou kapacitou tried. 9. septembra 1949 Okresný národný výbor v Senci požiadal PŠVU o zriadenie Gymnázia v Senci, pre ktoré boli od 1.9.1949 vytvorené vhodné priestorové podmienky. Oznámili aj, že 1. januára 1950 odíde škola Národnej bezpečnosti a celá budova bude k dispozícii gymnáziu.
Dňa 11. septembra 1949 Povereníctvo školstva, vied a umení v odpovedi Okresnému národnému výboru v Senci oznámilo, že s účinnosťou od 1. septembra 1949 umiestňuje približne 40 žiakov 6. ročníka a približne 30 žiakov 6. ročníka z gymnázií v Bratislave a Galante do Senca. Gymnázium dostalo názov "Gymnázium v Senci".
Definitívne zriadenie samostatného gymnázia sa malo doriešiť, keď vláda ČSR schváli plán siete gymnázií, v ktorom sa už rátalo so zriadením samostatného gymnázia v Senci.
Prvým riaditeľom sa stal František Majtán a prvým profesorom Ondrej Margitfalvi, ktorý predtým pôsobil na Gymnáziu v Martine. Ďalšími členmi pedagogického zboru boli Vladimír Kotulan, Gašpar Radošínsky, Ján Hajdušek, Jozef Lančarič, Ervín Záhorec, Jozef Hrobár-Hronský a Vojtech Klein.
Ďalší vývoj.
Pod vedením F. Majtáňa dosahovalo senecké gymnázium veľmi dobrú úroveň, čo dokázali aj prvé maturitné skúšky v roku 1952. V roku 1953 boli gymnáziá zrušené a gymnázium sa zmenilo na jedenástročnú strednú školu. Novým riaditeľom sa stal Július Sklárš. Od školského roku 1961/1962 bola škola zameraná na humanitné a prírodovedné predmety. V školskom roku 1963/1964 z budovy odišla základná deväťročná škola do novopostavenej školskej budovy na Tajovského ulici.
V šk. roku 1970/1971 sa škola zmenila na štvorročné gymnázium a v tomto období tu pôsobilo školské športové stredisko zamerané na volejbal. Kvôli rozvoju športu sa postavila telocvična na Športovej ulici (tzv. Slávia). V školskom roku 1976/1977 sa riaditeľom školy stal Boris Bulla. V tom istom školskom roku začal vychádzať školský časopis "Náš Svet." V školskom roku 1979/80 sa zaviedlo vyučovanie odborných predmetov – základy strojárstva a základy ekonomiky a organizácie. V roku 1989 do riaditeľského kresla zasadol Ľudovít Ruttkay a v roku 1994 ho vystriedal RNDr. Jozef Radzo. V školskom roku 1993/1994 začal vychádzať školský časopis Gymkáč. V šk. roku 1996/1997 bolo otvorené osemročné gymnázium a v nasledujúcom školskom roku 1997/98 bol gymnáziu udelený čestný názov „Gymnázium Antona Bernoláka“. V roku 2019 sa riaditeľkou stala Zuzana Synaková.
Vybavenie školy.
Budova.
História.
Budovu postavila Slovenská liga v roku 1933, ktorá vtedy kupovala tehly na stavbu slovenských škôl za symbolickú jednu korunu československú. Ešte pred 2. svetovou vojnou sa začalo s prístavbou školskej budovy, no dokončená bola až po vojne v roku 1947.
Pri vytvorení v roku 1949 bolo gymnázium umiestnené v staršej časti budovy, zo smeru od železničnej stanice. 1. januára 1950 sa riaditeľstvo školy stalo správcom budovy a budovu preregistrovali do stavu gymnaziálnych budov.
Vnútorné vybavenie sa postupom rokov menilo a modernizovalo, jednou z najvýznamnejších zmien bola prístavba školy, ktorou sa vytvorilo 6 kmeňových učební a 2 jazykové učebne v školskom roku 2003/2004. V školskom roku 2017/2018 bola škola zateplená a dostala tak nový šat.
Súčasnosť.
Na škole sa nachádza 12 kmeňových učební, ktoré sú vybavené didaktickou technikou, 4 učebne cudzích jazykov, odborné učebne fyziky a biológie, 2 učebne informatiky a 2 multimediálne učebne. V roku 2011 bolo zriadené moderné laboratórium chémie a v roku 2012 laboratórium biológie. Laboratória a odborná učebňa fyziky je vybavená senozormi VERNIER, sústavou meracích jednotiek a čidiel. Na škole sa nachádza robotická učebňa so stavebnicami Lego Mindstorms, na telesnú výchovu slúžia 2 telocvične. Na výchovné predmety a voľnočasové aktivity sa používa klubovňa v podkroví s rozlohou 180 m2. Žiaci si môžu požiačiavať knihy zo školskej knižnice.
V rovnakej budove ako Gymnázium A. Bernoláka sídli aj Spojená škola s vyučovacím jazykom maďarským.
Športový areál Slávia.
V školskom roku 1974/1975 bola postavená a daná do užívania telocvičňa na Športovej ul., tzv. Slávia, ktorá od svojho otvorenia prešla viacerými rozšíreniami a rekonštrukciami.
Projekty.
Projekt Comenius (téma: Miesta svetového kultúrneho dedičstva UNESCO v srdci Európy).
V rámci tohto bilaterálneho projektu Európskej únie žiaci počas dvoch rokov (šk. roky 2013/14 – 2014/15) navštívili spolu so žiakmi Amerlinggymnasium vo Viedni miesta UNESCO na Slovensku a v Rakúsku. Výsledkom projektu bol viacjazyčný kalendár, vydaný v roku 2015.
Medzinárodná cena vojvodu z Edinburghu (DofE).
Žiaci školy majú od októbra 2017 možnosť zúčastniť sa tohto vzdelávacieho programu organizovaného pod záštitou britskej kráľovskej rodiny.
Zelená škola.
Zelená škola je environmentálny vzdelávací program, ktorý na Slovensku zabezpečuje Centrum environmentálnej a etickej výchovy Živica. Cieľom projektu je riešenie reálnych potrieb svojej školy a okolia a schopnosť pracovať v tíme. Na škole projekt prebieha od šk. roku 2017/18.
Program Socrates pod názvom E-legends (Európske legendy).
Do projektu bolo zapojených 7 štátov - Belgicko, Nemecko, Poľsko, Fínsko, Taliansko, Rumunsko a Slovensko. Žiaci GAB-u sa v roku 2004 zapojili do medzinárodného projektu "Nemci a ich susedia". Dve žiačky gymnázia obsadili 7. a 8. miesto z celkového počtu 1500 účastníkov a ako cenu dostali týždenný pobyt v Bádensku-Württenbersku.